**Море за раднике или ─ позив на достојанство**

*Море, ако воли, воли раднике на одмору
који три ноћи не спавају док дођу до мора; а кад дођу, кажу: „лепо наше море“,
пожуре да поцрне и да се врате кућама.* Бранко Миљковић, *Море за раднике*

“Треба имати повјерења у раднике” поручивао је Јосип Броз Тито у говору поводом усвајања *Основног закона о управљању државним привредним предузећима и вишим привредним удружењима од стране радних колектива* ─којим је у непосредну праксу спроведена акциона парола радничког покрета “Фабрике радницима!”[[1]](#footnote-1). Систем социјалистичког самоуправљања, који је у Југославији функционисао од 1950. па до 1989, уз сва политичка и идеолошка застрањивања, био је једини (бар у овом делу света) у чијем су се епицентру налазили радници. Од социјалистичке Југославије *диктатура пролетеријата* начинила је земљу у којој су чак и најсиромашнији радници имали могућност да годишњи одмор проведу на мору (баш као у уводном цитату истоимене Миљковићеве песме). Са СФРЈ, као најуређенијом и најхуманијом државном заједницом у којој смо до сада живели, догодило се то што се догодило ─ не без „заслуге“ и кривице самих радника, који су се прилично лако одрекли како „својих“ фабрика тако и „своје“ земље („Прије ћемо ми умријети, него своје земље дат“), постајући директним саучесницима и за стање у ком се тренутно налазе? Не даје ли стварност која је уследила за право управо Јосипу Брозу који ─ представљајући је као антипод вредностима социјалистичке државе ─ истим говором у препознатљивом идеолошком *кључу* истиче како је “буржоазији и експлоататорској класи држава потребна само као трајна сила за одржавање у потчињености израбјиваних класа”.

Да ли у времену у ком живимо присуствујемо лењинском *одумирању државе*, и како то да нас нико није упозорио да одумирање државе собом повлачи и одумирање хуманистичких вредности које се за њу традиционално везују (попут правде, солидарности, достојанства, партиципативности)… Шта се, дакле, с радничким правима догодило данас? Како су и зашто од некадашњих *власника државе* радници и радништво постали маргинална група чији друштвени и економски статус у јавној сфери готово да не постоји? Ма колико идеолошки конструкт егалитаризма по мери комунистичких партијских елита био мањкав ─ предаторски капитализам данашњице чини да на привилегије социјализма све чешће гледамо као на давни, никад досањани сан. Поједностављено: на раднике као социјалне актере данас готово више нико озбиљно не рачуна.

**Колико кошта људско достојанство**

Сагласно Грамшијевој тези како „у периоду кад старо умире, а ново још увек нема снаге да се роди, владају чудовишта“, експлоататорство и неједнакост постали су аксиоми постглобализма. Уместо очекиване дисперзије ─ концентрација и злоупотреба моћи данас су толике *да такозвана примитивна акумулација*, како гласи осмо, најконтроверзније поглавље Марксовог *Капитала* („So-Called Primitive Accumulation”), не само да је раднике потпуно одвојила од средстава за производњу већ их је, од *креатора друштвених добара*, претворила у деперсонализоване извршиоце. Такорећи шрафове. Класни антагонизми превазиђени су тако што је једна класа (радничка) просто пребрисана ─ док је друштвена (читај: партијска) регулација замењена тржишном. Пролетеријат је постао прекаријат а *продуктивност* идеолошка мантра пред којом капитулирају вредности и принципи на којим (декларативно) почивају уређена друштва, отуда делује како је крај политичке економије резултирао сумраком појма хуманости. С обзиром да овакве „праксе“ функционишу и у друштвима у којима постоје кредибилни законски и морални системи (само)заштите ─ у зонама економске (и политичке) периферије, где се повлађивање *страним инвеститорима* издиже до нивоа националних стратегија, „инвеститори“постају колонизатори. Но, да не будемо неправедни ни према „инвеститорима“, ваља констатовати како је карактеристика глобалне периферије управо у чињеници да је она пројектована тако да то заувек и остане. Илустрације ради, наводим пример јужнокорејске компаније *Yура*, чије име је постало сининим за нехуман однос према радницима и гажење не само радничких већ и људских права. Према јавно доступним подацима, *Yури* су само до 2016. године из буџета Републике Србије уплаћене субвенције у износу од 25 милиона еура (до данас тај износ је, свакако, неупоредиво већи). Као *државну помоћ* компанија *ужива* и инфраструктурну подршку ─ односно право бесплатног коришћења (јавног) земљишта у чему свакако није усамљен случај. Узмемо ли тачном тезу медијског стручњака Лазара Џамића, који каже како се „наше цивилизацијске опције тренутно своде на избор између прекаријатског или тоталитаријанског ропства“[[2]](#footnote-2), могли бисмо констатовати како се колоније заправо аутоколонијализују. Наведена теза тачна је у једнакој мери колико и погрешна ─ пошто се, у ери постистине, релативност сваког теоријског модела такође системски пројектује. А кад су теорије већ до те мере релативизоване нема нам избора до да се окренемо (непосредним) праксама.

**Упутство за употребу** Пошто се, као уметник, темом анализе нимало једноставних структура, механизама и(ли) узрока корпорацијских (манипулативних) моћи бави годинама уназад ─ Никола Марковић овај пут фокусирао се на непосредне последице које моћ оставља на људе. Циклус радова „Упутство за употребу“ у фокус ставља питања из домена (з)гаженог достојанства ─ како личног (радничког) тако и колективног, па и националног. Настојањем да лоцира, спецификује и објасни околности које су условиле, унеколико и одредиле, природу и карактер његовог приступа ─ у видео раду „(Не)званична верзија“ Марковић за сведоке узима исказе радника/радница, који о савременом ропству, чијим су актерима, кажу следеће: „Радник је овде у ствари само шраф. Бесплатни и лако заменљиви део производње, који је добар само док ради без грешке!“ или „Газди је жалије када му цркне машина, него када погине радник. Радника бесплатно замени другим, а нова машина га кошта“. Урањајући у реалност „неолиберализма“, у ком људи постају шрафови, Марковић покушава да тај процес учини реверзибилним тиме што ће, бар на репрезентацијској равни, осветљавајући околности под којима је ова неприродна *рокада* постала могућа, понудити услове под којима би *шрафови* поново могли постати историјски субјекти, односно усправни и достојанствени људи и грађани. Проговарајући о проблемима за које сви мање-више знамо, једнако се правећи како они не постоје ─ као најдрастичнији пример дехуманизације Марковић узима „препоруку“ која постоји код једног броја страних „инвеститора“ да радници, како не би губили драгоцено време за производњу честим одласцима у тоалет, почну да носе пелене за одрасле! Привидно излазећи у сусрет захтевима експлоататора, желећи да јавно доступним учини оно о чему радници говоре искључиво off the record, Марковић је брендирао ексклузивни модел радничке пелене за одрасле „Prol et“. Пелене су дизајниране у 'unisex' (женској и мушкој) варијанти, с приложеним упутством за употребу у ситуацији „Док радник/ца може да стоји“ као и верзији „Кад радник/ца не може више да стоји“, штампаним, уз српски, и на кинеском, корејском, руском, италијанском, турском и немачком ─ као службеним језицима земаља из којих долазе страни „инвеститори“. Преузимајући стратегије трансгресијских игара, Марковић реализује и серију коју чини двадесет слика димензија 50x50 цм ─ рађених по моделима и у духу „старих мајстора“, које урамљује у златне рамове што, поред јасне алузије на „златно доба“, по аутору *потенцира утисак „музејске” (малограђанске) учмалости*. Користећи се младим и згодним женским и мушким телима он, крајње реалистично, дочарава процес стављања, ношења и одлагања пелена након употребе. Наглашеном гротескношћу наведених призора, уметник се обраћа самим радницима, њиховим послодавцима али и широј друштвеној заједници, односно онима који „гледају своја посла”, настојећи да пробуди осећаје емпатије, солидарности, људскости. У контексту друштва у ком живимо али и глобално гледано, Марковићеви радови садрже дозу циничног идеализма који можемо ишчитавати на више значењских равни. С једне стране, уметник је лишен илузија везаних за постојање радничке (класне) свести ─ уосталом на његовим сликама и цртежима радници, чак и у ситуацијама кад више не могу да стоје, пелене себи стављају сами (док код „класичних“ пелена за одрасле то увек чини неко други). С друге пак, обраћајући се експлоататорима, доводећи њихову „препоруку“ до пароксизма, Марковић подсећа на идеале праведнијег и хуманијег света, односно чињеницу да је укидање принудног и ропског рада цивилизацијска тежња која корене вуче још из раног XIX века. Са треће стране, указујући на чињеницу да проблем има шире, националне импликације, с бруталном директношћу, аутор креира и предложак „Заставе савременог прекаријата-пролетеријата“, коју на репрезентацијској равни сачињавају укрштени шрафцигери и умотан трожилни кабал у бојама српске тробојке. Напослетку, враћамо се на уводни цитат текста, односно „законски гарантованој“ могућности и неопходности обезбеђивања одмора за раднике. Сасвим у духу „вредности“ које промовишу овдашњи „инвеститори“, Марковић ту „могућност“ нуди инсталирањем места за одмор у виду велике пелене-лежаљке, на којој би и дословно могло *да се одрема*. Круг се, дакле, затворио тиме што смо од мора за раднике стигли до пелене за раднике. Наравно и за раднице…

Као прилично усамљен пример бављења овом темом, у земљи где култура памћења у себи по правилу садржи и елемент катастрофе заборава и свест о томе како снове о једнакости, слободи, солидарности, братству овде данас мало ко сања ─ изложбу „Упутство за употребу“ уметника Николе Марковића можемо читати, односно посматрати, и као својеврстан апел и позив на достојанство.

Небојша Миленковић

1. “Govor maršala Tita povodom predloga Osnovnog zakona o upravljanju državnim privrednim preduzećima…”, u: *Fabrike radnicima*, Rad, Beograd, 1950. [↑](#footnote-ref-1)
2. Lazar Džamić, *Sistem kao sudbina?*, feljton, Nin, Beograd, 4. avgust 2022, str. 8. [↑](#footnote-ref-2)